钦定古今图书集成/明伦汇编/宫闱典/第116卷 > 李惟贤
## 钦定古今图书集成/明伦汇编/宫闱典/第116卷 > 李惟贤

按《宋史李昭亮传》：“亮子惟贤，字宝臣，以父荫为三班
奉职，后为阁门祗候、通事舍人，累迁西上阁门使，寻
领高州刺史，知莫州。州仓粟陈腐，戍兵大噪，弗肯受，
州人皆恐。惟贤驰往谕曰：‘边兵众则积粟多，廪数多且积久，能无陈腐乎？欲尽取新，则陈者何所归’？遂斩
首恶一人，流十人，军中帖然。”召还，提举诸司库务，领
荣州团练使、知冀州。会迁补禁军，自隶籍后犯赃污
者皆绌为下军。惟贤曰：“武士何可责以廉节，且抵罪
在昔，今不可以新令绳之。”帝为更其制。徙恩州，后迁
四方馆使，卒。惟贤善宣辞令，习朝仪，仁宗颇爱之。